Lietuvos medienos pramonės įmonių asociacijos „Lietuvos mediena“ direktorius

Raimundas Beinortas

**Medienos produktų importo ir eksporto 2021 m. I pusmečio analizė**

***Statistikos departamento duomenimis, pirmą 2021 m. pusmetį, lyginant su 2020 m. tuo pačiu laikotarpiu, Lietuvos eksportas padidėjo 18,8 % ir siekė 15,7 mlrd. Eur, o importas– 24,4 % ir siekė 16,9 mlrd. Eur. Lietuvos užsienio prekybos deficitas sudarė 1,2 mlrd. Eur ir buvo tris kartus didesnis nei 2020 m. pirmą pusmetį.***

Prekyba mediena bei jos gaminiais (įskaitant popierių ir jo produktus) pirmą 2021 m. pusmetį augo sparčiau nei bendra užsienio prekyba. Lietuvos užsienio prekybos apyvarta (eksportas + importas) mediena bei jos gaminiais padidėjo 29 % ir sudarė 2,87 mlrd. Eur. Eksportuojamos produkcijos vertė buvo daugiau nei du kartus didesnė už importuojamų prekių, o teigiamas prekybos saldo per metus nuo 0,85 mlrd. Eur padidėjo iki 1,09 mlrd. Eur.

Per pusmetį eksportuotų medienos bei jos gaminių (įskaitant popierių ir jo produktus) vertė padidėjo 29 % iki 1,98 mlrd. Eur. Daugiausiai tam įtakos turėjo 30 % išaugusi išvežtų baldų, 42 % pjautinės medienos ir 37 % dailidžių bei stalių gaminių eksporto vertė. Per 2021 m. pirmą pusmetį sumažėjo tik medienos granulių ir briketų eksportas. Medienos bei jos gaminių (įskaitant popierių ir jo produktus) eksportas augo sparčiau nei bendras šalies, todėl jo dalis bendrame eksporte per metus padidėjo nuo 11,6 % iki 12,6 %.

Vokietijos rinka išliko svarbiausia ir į šią šalį parduotų medienos bei jos gaminių vertė sudarė 254 mln. Eur, t.y. 37 % daugiau nei 2020 m. Eksportas į Švediją padidėjo 10 % iki 202 mln. Eur, į Jungtinę Karalystę- 49% iki 149 mln. Eur, Norvegiją – 14 % iki 146 mln. Eur, Daniją – 28 % iki 140 mln. Eur, Lenkiją – 47 % iki 121 mln. Eur, Latviją – 23 % iki 115 mln. Eur. Labiausiai (78 %) augo eksportas į JAV, kur parduotų prekių vertė sudarė 109 mln. Eur.

Bendras Lietuvos importas 2021 m. pirmąjį pusmetį padidėjo 24 %, o medienos bei jos gaminių (įskaitant popierių ir jo produktus) – 30 %. Šios produkcijos dalis bendrame importe nuo 5,0 % išaugo iki 5,3 % ir siekė 0,89 mlrd. Eur. Spartų importo augimą didžiąja dalimi nulėmė 66 % padidėjusi įvežtos pjautinės medienos vertė. Kiek mažesnę įtaką turėjo 30 % išaugęs baldų importas. Plaušų plokščių įvežta 54 % daugiau, o medienos drožlių ir OSB plokščių – 42 %, bet dėl mažesnių verčių jų įtaka bendram importo augimui buvo ne tokia žymi.

Medienos bei jos gaminių (įskaitant popierių ir jo produktus) daugiausiai įvežta iš Lenkijos – už 189 mln. Eur. Šių prekių importas iš Baltarusijos siekė 141 mln. Eur, iš Latvijos- 93 mln. Eur, Rusijos– 84 mln. Eur. Iš importui svarbesnių šalių, lėčiausiai – 13% didėjo iš Vokietijos įvežamų prekių vertė, per pusmetį jų importuota už 65 mln. Eur.

**Apvalioji padarinė mediena**

***Eksportas.*** Pirmą 2021 m. pusmetį eksportuota 0,83 mln. m³ apvaliosios padarinės (neskaitant malkų) medienos, arba 10 % mažiau nei prieš metus. Eksportas nuo 449 tūkst. m³ pirmą ketvirtį sumažėjo iki 386 tūkst. m³ antrąjį, kas yra 11 % mažiau nei 2020 m.

Latvija keletą metų iš eilės išlieka didžiausia eksporto rinka Lietuvos apvaliajai padarinei medienai, kur šios produkcijos išvežama daugiau nei pusė užsienio rinkose parduodamo kiekio. Taip pat yra nusistovėjęs ir eksportuojamas medienos kiekis- per pusmetį į šią šalį parduota 540 tūkst. m³ arba 2 % mažiau nei 2020 m. Iš šio kiekio 246 tūkst. m³ išvežti antrą 2021 m. ketvirtį. Apie pusę eksporto sudarė rąstai, taip pat nemaža dalis teko popiermedžiams. Per pusmetį į šią šalį eksportuota 439 tūkst. m³ spygliuočių ir 102 tūkst. m³ lapuočių apvaliosios padarinės medienos.

Apvaliosios padarinės medienos eksportas į Lenkiją 2021 m. I pusmetį išliko panašus kaip ir prieš metus, t.y. siekė 136 tūkst. m³. Antrą ketvirtį šios šalies rinkoje pardavimai susitraukė iki 61 tūkst. m³. Didesnę į Lenkiją išvežto medienos kiekio dalį sudarė spygliuočių popiermedžiai – 84 tūkst. m³. Spygliuočių rąstų eksportuota labai mažai, lapuočių apvaliosios medienos eksportas sumažėjo dešimtadaliu iki 52 tūkst. m³.

Nuo metų pradžios į Švediją išvežtas apvaliosios padarinės medienos kiekis siekė 64 tūkst. m³, arba penktadaliu mažiau nei 2020 m. Iš šio kiekio antrą ketvirtį eksportuoti 29 tūkst. m³ arba ketvirtadaliu mažiau nei prieš metus. Spygliuočių popiermedžių eksportas sumažėjo nuo 34 tūkst. m³ 2020 m. iki 17 tūkst. m³, o beržo – išliko panašiame lygyje ir siekė 47 tūkst. m³.

Suomijos rinkoje 2021 m. pirmą ketvirtį medienos parduota ypatingai mažai – 14 tūkst. m³, tačiau antrą ketvirtį eksportas atsigavo ir išaugo iki 21 tūkst. m³. Nepaisant to, šis kiekis buvo du kartus mažesnis nei 2020 m. Kaip ir prieš metus didžiąją dalį (19 tūkst. m³) sudarė spygliuočių popiermedžiai, kurių eksportas per metus sumažėjo 75 %. Tačiau du su puse karto iki 17 tūkst. m³ padidėjo išvežamas lapuočių popiermedžių kiekis.

Pastaruosius pora metų apvaliosios padarinės medienos eksportas į Kiniją mažėja. Per 2019 m. pirmą pusmetį į šią šalį išvežta 114 tūkst. m³, o 2020 m. eksportuota 40 tūkst. m³. 2021 m. eksportas ir toliau mažėjo susitraukdamas iki 28 tūkst. m³. Nors antrą ketvirtį pardavimas buvo aktyvesnis ir siekė 17 tūkst. m³, tačiau tai vis tiek buvo 23 % mažiau nei 2020 m. Spygliuočių rąstų eksportas, kaip ir pernai, sumažėjo ir siekė 21 tūkst. m³, o lapuočių rąstų- šiek tiek padidėjo iki 7 tūkst. m³.

***Importas.*** Apvaliosios padarinės medienos per 2021 m. pirmą pusmetį importuota 123 tūkst. m³ arba, lyginant su tuo pačiu 2020 m. laikotarpiu, ketvirtadaliu mažiau. Didžiausią įtaką importo mažėjimui turėjo sustojęs apvaliosios padarinės medienos importas iš Baltarusijos. Pernai per pirmą pusmetį iš šios šalies buvo įvežta 83 tūkst. m³ medienos.

Kaip ir pernai, iš Lenkijos importuoti tik spygliuočių rąstai, kurių įvežta 84 tūkst. m³, arba trečdaliu mažiau. Apvaliosios padarinės medienos importas iš Latvijos, lyginant su 2020 m. pirmu pusmečiu, išaugo beveik du kartus iki 36 tūkst. m³. Pirmą ketvirtį įvežtas panašus kiekis, kaip ir prieš metus- 11 tūkst. m³ medienos, tačiau antrą ketvirtį importuojami kiekiai sparčiai augo ir vien per birželio mėn. įvežta 12 tūkst. m³. Kaip ir pernai, iš šios šalies daugiausiai buvo importuota lapuočių rąstų. Iš Rusijos per pirmą 2021 m. pusmetį įvežtas kiekis buvo dvigubai mažesnis nei 2020 m.: pirmą ketvirtį importuota 1,5 tūkst. m³, antrą- 1,7 tūkst. m³. Visą importą iš šios šalies sudarė beržo apvalioji mediena.

**Pjautinė mediena**

***Eksportas.*** Pirmą 2021 m. pusmetį eksportuota 640 tūkst. m³ pjautinės medienos, t.y. 3 % daugiau nei 2020 m. Antrą ketvirtį išvežtas pjautinės medienos kiekis (343 tūkst. m³), kaip ir įprasta, buvo didesnis nei pirmą. Eksporto augimą didžiąja dalimi lėmė 38 % išaugęs lapuočių pjautinės medienos eksportas. Jis pirmą šių metų pusmetį siekė 153 tūkst. m³: per sausio – kovo mėn. eksportuota 64 tūkst. m³, o balandžio – birželio mėn. išvežta 88 tūkst. m³. Spygliuočių pjautinės medienos per pusmetį eksportuota 488 tūkst. m³, kas yra 4 % mažiau nei 2020 m. Iš šio kiekio pirmą ketvirtį išvežta 233 tūkst. m³, antrą- 254 tūkst. m³.

2020 m. Kinija buvo pagrindine spygliuočių pjautinės medienos rinka, tačiau 2021 m. iš šią šalį parduodamos produkcijos kiekiai drastiškai sumažėjo: pirmą ketvirtį eksportuota 9,3 tūkst. m³, antrą- 6,6 tūkst. m³. Taigi, šią poziciją šiemet perėmė Prancūzija, į kur eksportuota 67 tūkst. m³ medienos arba 28 % daugiau nei per tą patį 2020 m. laikotarpį. Antra pagal svarbą pjautinės spygliuočių medienos eksporto rinka tapo Vokietija. Į šią šalį per pusmetį parduota 50 tūkst. m³ medienos, kas yra pusantro karto daugiau nei pernai. Tiek pirmą, tiek antrą ketvirtį eksportuota po 25 tūkst. m³. Dar sparčiau eksportas augo į Pietų Korėją, kur per pusmetį spygliuočių pjautinės medienos išvežta 42 tūkst. m³, arba 60 % daugiau nei 2020 m. Pardavimų tendencijos Jungtinės Karalystės rinkoje kito priešingai nei kitose pagrindinėse rinkose: antrą ketvirtį spygliuočių medienos eksportuota 19 tūkst. m³, arba 13 % mažiau nei pirmą. Iš viso į šią šalį parduota 41 tūkst. m³ medienos arba 29 % daugiau nei prieš metus. Latvijos rinkoje pirmą ir antrą ketvirtį parduota atitinkamai 21 tūkst. m³ ir 17 tūkst. m³ spygliuočių pjautinės medienos. Dar sparčiau mažėjo eksportas į Daniją – nuo 22 tūkst. m³ pirmą ketvirtį iki 15 tūkst. m³ antrą. Saudo Arabijos rinkoje spygliuočių pjautinės medienos eksportas nuo 6 tūkst. m³ išaugo iki 22 tūkst. m³.

Pagrindine pjautinės lapuočių medienos rinka ir toliau išliko Vokietija, kur parduota net 38 % viso kiekio. Eksportas į šią šalį antrą ketvirtį, lyginant su pirmu, padidėjo nuo 23 tūkst. m³ iki 35 tūkst. m³, o per pusmetį išvežtas medienos kiekis buvo trečdaliu didesnis nei prieš metus. Dar sparčiau, net dvigubai, augo eksportas į Belgiją. Per pusmetį į šią šalį parduota 19 tūkst. m³ medienos, iš kurios 11 tūkst. m³ eksportuota antrą ketvirtį. Per 2021 m. pusmetį Latvijos rinkoje parduota 12 tūkst. m³ pjautinės lapuočių medienos, kas yra tris kartus daugiau nei 2020 m. Eksportas į Nyderlandus, lyginant su 2020 m., išaugo 25 % iki 11 tūkst. m³.

***Importas.*** Pirmą 2021 m. pusmetį pjautinės medienos importuota 773 tūkst. m³, arba 18 % daugiau nei 2020 m. Didėjo įvežami tiek spygliuočių, tiek lapuočių medienos kiekiai: spygliuočių medienos importas išaugo 16 % iki 682 tūkst. m³, o lapuočių- 29 % iki 91 tūkst. m³.

2021 m. importas iš Baltarusijos sumažėjo dešimtadaliu, tačiau įvežamos pjautinės medienos dalis bendrame importe išliko pakankamai ženkli- 53 %. Didžiąją dalį šio kiekio sudarė pjautinė spygliuočių mediena, kurios per pusę metų įvežta 408 tūkst. m³ arba 12 % mažiau nei 2020 m. Antrą ketvirtį importas pasiekė 217 tūkst. m³, tačiau tai vis tiek buvo 5 % mažiau nei prieš metus. Lapuočių pjautinės medienos per pusmetį įvežta 18,7 tūkst. m³, kas yra pusantro karto daugiau nei 2020 m. Antrą ketvirtį šios produkcijos importuota 8,6 tūkst. m³.

Sumažėjus pjautinės spygliuočių medienos kiekiams iš Baltarusijos, vėl išaugo importas iš Rusijos, Latvijos, Ukrainos ir Estijos. Per pusmetį spygliuočių medienos iš Rusijos, lyginant su 2020 m., įvežta du kartus daugiau: pirmą ketvirtį- 44 tūkst. m³, o antrą– 77 tūkst. m³. Lapuočių pjautinės medienos importas iš šios šalies 2021 m. pirmą pusmetį nors ir ne taip ženkliai kaip spygliuočių, bet vis tiek augo ir siekė 18 tūkst. m³. Iš šio kiekio 10,5 tūkst. m³ įvežta antrą ketvirtį.

Spygliuočių pjautinės medienos importas iš Latvijos pirmą šių metų pusmetį padidėjo pusantro karto iki 75 tūkst. m³. Daugiau šios produkcijos įvežta antrą ketvirtį- 41 tūkst. m³. Lapuočių pjautinės medienos importas pirmą šių metų pusmetį, lyginant su tuo pačiu 2020 m. laikotarpiu, išaugo net tris kartus ir siekė 15 tūkst. m³. Didžioji šios produkcijos dalis (11 tūkst. m³) įvežta antrą ketvirtį.

Spygliuočių pjautinės medienos importas iš Ukrainos pradėjo augti pirmą 2021 m. ketvirtį, kuomet įvežta 9,7 tūkst. m³. Antrą ketvirtį importuojami šios produkcijos kiekiai toliau didėjo ir pasiekė 19,1 tūkst. m³. Lapuočių pjautinės medienos per pirmą pusmetį įvežta 19 tūkst. m³, kas yra 9 % mažiau nei 2020 m. Šį mažėjimą nulėmė pirmas 2021 m. ketvirtis, kuomet įvežta 8,8 tūkst. m³ produkcijos. Tačiau antrą ketvirtį importas atsigavo ir pasiekė 10,0 tūkst. m³, o tai yra 5 % daugiau nei prieš metus. Daugiausiai importuota ąžuolo pjautinės medienos: pirmą ketvirtį- 6,2 tūkst. m³, o antrą– 6,1 tūkst. m³. Kitos svarbios šios medienos tiekėjos išliko Lenkija ir Rusija, iš kurių per pusmetį atitinkamai įvežta 11,7 tūkst. m³ ir 5,7 tūkst. m³ pjautinės medienos.

Per pirmą šių metų pusmetį buko pjautinės medienos importuota tiek pat kiek ir prieš metus- 1,2 tūkst. m³. Iš šio kiekio 0,5 tūkst. m³ įvežta iš Vokietijos, o iš Ukrainos ir Lenkijos - po 0,3 tūkst. m³.

**Medienos drožlių ir OSB plokštės**

***Eksportas.*** Medienos drožlių plokščių ir orientuotų skiedrų plokščių (OSB) eksportas pradėjo didėti 2020 m. antrą pusmetį ir šią tendenciją išlaikė iki 2021 m. antro ketvirčio. Tačiau antrą ketvirtį išvežami plokščių kiekiai staiga pradėjo mažėti. Nepaisant to nuo metų pradžios medienos drožlių ir OSB plokščių iš Lietuvos eksportuota 75 tūkst. m³. Iš šio kiekio OSB plokštės sudarė 3,3 tūkst. m³, kitos plokštės- 72 tūkst. m³.

Pagrindine eksporto rinka, kaip ir anksčiau, išliko Lenkija, kur per pusmetį parduota 63 tūkst. m³ plokštės arba net 84 % bendro kiekio. Pirmus keturis šių metų mėnesius į Lenkiją buvo išvežama po 13,8 tūkst. m³ produkcijos, tačiau gegužės-birželio mėnesiais pardavimai sumažėjo iki 4,1 tūkst. m³. Per pusmetį eksportas į šią šalį, lyginant su 2020 m. tuo pačiu laikotarpiu, padidėjo šešis kartus. Rimčiausia alternatyva Lenkijos rinkai buvo Vokietija, nors dar prieš metus plokštės eksportas į šią šalį praktiškai nevyko. Tačiau 2021 m. pirmą ketvirtį eksportuota 0,5 tūkst. m³, o antrą- net 4,9 tūkst. m³ produkcijos. Iš šio kiekio OSB plokštės sudarė penktadalį kiekio. Į Estiją pirmą 2021 m. pusmetį išvežta 2,4 tūkst. m³ plokščių, iš kurių vien per birželį eksportuota 1,1 tūkst. m³. Pusmečio eksportas į Latviją sumažėjo 2 % ir siekė 1,6 tūkst. m³ plokščių. Dar labiau – 33 % sumažėjo išvežami plokščių kiekiai į Rusiją, kur parduota 0,6 tūkst. m³ produkcijos.

***Importas.*** Per 2021 m. pirmą pusmetį medienos drožlių ir OSB plokščių importuota 252 tūkst. m³, t.y. beveik tiek pat kaip ir prieš metus. Šiuo laikotarpiu importo apimtys smarkiai keitėsi: pirmą ketvirtį įvežamas kiekis buvo sumažėjęs iki 109 tūkst. m³, o antrą- išaugo iki 143 tūkst. m³. OSB plokščių per pusmetį importuota 50 tūkst. m³, arba penktadaliu daugiau nei prieš metus. Iš šio kiekio antrą ketvirtį įvežta 32 tūkst. m³. Medienos drožlių plokščių importuota 202 tūkst. m³, t.y. tiek pat kaip ir 2020 m.

Daugiausia OSB plokščių importuota iš Latvijos ir Lenkijos. Latviškos produkcijos antrą ketvirtį įvežta 15 tūkst. m³, o nuo metų pradžios- 21 tūkst. m³. Iš Lenkijos plokščių importuota atitinkamai 8 tūkst. m³ ir 16 tūkst. m³. OSB plokščių importo didėjimą didžiąja dalimi nulėmė išaugę įvežami kiekiai iš Baltarusijos ir Rusijos. Iš šių šalių plokščių importuota atitinkamai 4,9 tūkst. m³ ir 4,4tūkst. m³.

Medienos drožlių plokščių per pirmą 2021 m. pusmetį daugiausia įvežta iš Latvijos– 70 tūkst. m³. Iš šio kiekio 39 tūkst. m³ importuoti antrą ketvirtį. Iš Lenkijos šios produkcijos pirmą pusmetį importuota 66 tūkst. m³. Įvežami plokščių kiekiai iš Baltarusijos, lyginant su tuo pačiu 2020 m. laikotarpiu, sumažėjo iki 23 tūkst. m³. Tačiau per pastaruosius pora mėnesių importas vėl suaktyvėjo ir vidutiniškai per mėnesį siekė 5,5 tūkst. m³. Importas iš Rusijos nuo 16 tūkst. m³ pirmą ketvirtį sumažėjo iki 9 tūkst. m³ antrą.

**Baldai**

***Eksportas***. 2021 m. pirmą pusmetį iš Lietuvos įvairių baldų eksportuota už 1066 mln. Eur arba už 30 % didesnę sumą nei 2020 m. tą patį laikotarpį. Iš šio kiekio antrą ketvirtį išvežtų baldų vertė siekė 546 mln. Eur ir buvo pusantro karto didesnė nei prieš metus. Medinių baldų per pirmą pusmetį eksportuota už 639 mln. Eur: pirmą ketvirtį- 308 mln. Eur, antrą- 331 mln. Eur.

Pagrindinės baldų rinkos išliko tos pačios kaip ir prieš metus, bet atskiroms šalims tenkanti eksporto dalis truputį keitėsi. Į Švediją jų parduota 15 % (2020 m. – 18 %), Vokietiją – 11 % (2020 m. - 12 %), Norvegiją– 9 % (2020 m. - 9 %), Daniją – 9 % (2020 m. - 8 %), Jungtinę Karalystę – 8 % (2020 m. – 7 %), JAV – 8 % (2020 m. - 6%).

2021 m. pirmą pusmetį eksportas į Švediją, lyginant su tuo pačiu 2020 m. periodu, padidėjo 9 % ir siekė 160 mln. Eur. Iš šio kiekio 80 mln. Eur sudarė pardavimai antrą ketvirtį. Eksportas į Vokietiją ir Norvegiją antrą ketvirtį, lyginant su pirmu, sumažėjo po 7 %. Vokietijos rinkoje antrą ketvirtį baldų parduota už 56 mln. Eur, o per pusmetį 116 mln. Eur kas yra 18 % daugiau nei pernai. Į Norvegiją antrą ketvirtį baldų išvežta už 44 mln. Eur, o per pusmetį 92 mln. Eur, t.y. yra 23 % daugiau nei 2020 m. Eksportuojamų baldų vertė į Daniją išaugo 39 % ir siekė 92 mln. Eur, iš kurių 47 mln. Eur sudarė antro ketvirčio pardavimai. Pirmo pusmečio eksportas į Jungtinę Karalystę taip pat stipriai išaugo (43 %) ir siekė 86 mln. Eur. Ženkliausias pardavimų augimas 2021 m. antrą ketvirtį, lyginant su pirmu, buvo JAV rinkoje – 38 %, kuomet pardavimai nuo 36 mln. Eur pirmą ketvirtį padidėjo iki 50 mln. Eur antrą. Eksportas į Nyderlandus nuo 28 mln. Eur pirmą ketvirtį išaugo iki 30 mln. Eur antrą. Prancūzijos rinkoje per pirmą pusmetį baldų parduota už 51 mln. Eur arba 57 % didesnę sumą nei prieš metus. Eksportas į Lenkiją per pusmetį pasiekė 49 mln. Eur ir buvo 41 % didesnis nei 2020 m.

Per 2021 m. pirmą pusmetį medinių baldų parduota už 639 mln. Eur, kas sudarė 60 % bendros baldų eksporto vertės. Į Vokietiją jų išvežta už 75 mln. Eur, Švediją – 72 mln. Eur, JAV – 71 mln. Eur. Antrą ketvirtį JAV tapo pagrindine medinių baldų eksporto rinka, kur šios produkcijos parduota už 41 mln. Eur arba 82 % bendros eksportuotų baldų vertės.

***Importas.*** 2021 m. pirmą pusmetį baldų importas, lyginant su tuo pačiu 2020 m. laikotarpiu, padidėjo 30 % ir siekė 179 mln. Eur. Antrą ketvirtį šios produkcijos įvežta už 91 mln. Eur, kas yra 4 % daugiau nei pirmą. Medinių baldų per pusmetį importuota už 65 mln. Eur, o antrą ketvirtį- už 32 mln. Eur, t.y. už mažesnę sumą nei pirmą.

2021 m. pirmą pusmetį baldų iš Lenkijos įvežta už 46 mln. Eur arba už 34 % didesnę sumą nei 2020 m. Tačiau lyginant ketvirčių statistiką matome mažėjimo tendenciją: antrą ketvirtį importuota už mažesnę sumą (22,5 mln. Eur) nei pirmą. Panašiai keitėsi importas ir iš Vokietijos bei Švedijos. Pirmą ketvirtį baldų iš Vokietijos įvežta už 9,4 mln. Eur, o antrą – 8,2 mln. Eur. Nepaisant šio kritimo, per pusmetį importo vertė išliko 36 % didesnė nei 2020 m. Iš Švedijos pirmą šių metų ketvirtį baldų įvežta už 7,5 mln. Eur, o antrą – 6,7 mln. Eur. Tačiau dėl ypatingai mažos importo vertės 2020 m. antrą ketvirtį, per 2021 m. pirmą pusmetį įvežtų baldų vertė išliko 55 % didesnė nei prieš metus. Sparčiai savo pardavimus Lietuvos rinkoje didino Baltarusijos gamintojai, jų eksportas nuo 4,5 mln. Eur pirmą ketvirtį padidėjo iki 5,5 mln. Eur antrą. Per pusmetį įvežtų baldų vertė iš šios šalies, lyginant su 2020 m. tuo pačiu laikotarpiu, išaugo daugiau ne du kartus. Baldų importas iš Kinijos pirmą pusmetį buvo didesnis nei iš tradicinių rinkų- Vokietijos ar Italijos. Pirmą ketvirtį iš šios šalies įvežta produkcijos už 6,3 mln. Eur, o antrą ketvirtį importas išaugo iki 10,5 mln. Eur. Iš Italijos per pusmetį baldų įvežta už 17 mln. Eur, t.y. už panašią sumą kaip ir 2020 m. Importas iš Latvijos antrą ketvirtį išaugo iki 5,3 mln. Eur, o per pusmetį šios produkcijos įvežta už 8,8 mln. Eur.